**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2023. március 22.-i ülésére)

**Tárgy: Kiskőrös Város Településrendezési terve (szerkezeti terv, szabályozási terv, helyi építési szabályzat) módosítása egyszerűsített eljárásban**

A Helioenergy Delta Kft. kérelmet nyújtott be Kiskőrös Város rendezési tervének módosítása iránt. Módosítási kérelmében a Kiskőrös 0183/44, 0183/45, 0183/46, 0183/47 és a 0183/48 hrsz-ú ingatlanok jelenlegi mezőgazdasági övezetből különleges, beépítésre nem szánt, megújuló energiaforrások hasznosításának céljára szolgáló övezetbe történő átsorolását kezdeményezte tekintettel arra, hogy az ingatlanok területén naperőműves beruházást szándékozik megvalósítani. A Magyar Energetikai és Közmű-szabályozási Hivatal engedélyezési határozata alapján a pályázattal megvalósuló napelemes erőműnek 2024. február 9. napjával meg kell kezdenie a termelést.

A kérelem előzetes vizsgálata alapján a kérelem nem ütközik magasabb, vármegyei, országos területrendezési szabályokba.

Beruházás megvalósítása miatt, a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendelet (a továbbiakban: Korm. rendelet) 68. § (1) bekezdés ba) pontja alapján a Képviselő-testület a beruházás helyszínét kiemelt fejlesztési területté nyilváníthatja.

Korm. rendelet 7. §-a alapján a település főépítésze és a településtervező a Képviselő-testületnek címzett feljegyzésben határozzák meg a módosítás megalapozó vizsgálatát és az alátámasztó javaslat tartalmát. A megalapozó vizsgálat és az alátámasztó javaslat tartalmi követelményeit a Korm. rendelet 1. és 2. számú melléklete tartalmazza.

Kiskőrös város településrendezési eszközeinek a naperőműves beruházás területére vonatkozó módosításához készülő megalapozó vizsgálat és alátámasztó javaslat készítésével kapcsolatban, a településrendezési feladat mértékét tekintve, a város főépítésze és a várostervező a határozat-tervezet mellékletét képező nyilatkozatban foglaltak szerint határozta meg a tervezési dokumentációt.

Az Önkormányzat kiadásainak csökkentése érdekében kérelmező vállalta a módosítási kérelem tervezési költségének megfizetését.

A fentiek alapján javasolom, hogy a Képviselő-testület a rendezési terv módosításával kapcsolatosan a határozat-tervezetben foglaltak szerint döntsön.

**Kiskőrös, 2023. március 17.**

**Domonyi László s.k.,**

**polgármester**

# HATÁROZAT-TERVEZET

A Képviselő-testület

1. felkéri a polgármestert, hogy a Helioenergy Delta Kft. Kiskőrös 0183/44, 0183/45, 0183/46, 0183/47 és a 0183/48 hrsz-ú ingatlanok területén létesítendő naperőműves beruházás megvalósítása tekintetében Kiskőrös Város Településrendezési Tervének (helyi építési szabályzat, szerkezeti terv, szabályozási terv) módosítását készítse elő és tegye meg a szükséges eljárás lefolytatásával kapcsolatos intézkedéseket.
2. a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendelet (a továbbiakban: Korm. rendelet) 68. § (1) bekezdés ba) pontja alapján a Kiskőrös 0183/44, 0183/45, 0183/46, 0183/47 és a 0183/48 hrsz-ú ingatlanok területét, beruházás megvalósítására tekintettel, kiemelt fejlesztési területté nyilvánítja.
3. felhatalmazza a polgármestert, hogy a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendelet (a továbbiakban: Korm. rendelet) 68. § (1) bekezdés ba) pontjára figyelemmel a településrendezési eszközök módosítását az 1. pontban meghatározott ingatlanok tárgyában egyszerűsített eljárás keretében folytassa le.
4. a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendeletben foglaltak alapján - a határozat-tervezet melléklete szerinti - a Kiskőrös 0183/44, 0183/45, 0183/46, 0183/47 és a 0183/48 hrsz-ú ingatlanok terület felhasználásának módosításához kapcsolódó megalapozó vizsgálat és alátámasztó javaslat tartalmáról szóló főépítészi és várostervezői feljegyzésben a kizárólag releváns munkarészek elkészítésével egyetért.
5. felhatalmazza a polgármestert a tervezési szerződés aláírására.

**Felelős:** polgármester

**Határidő:** azonnal